Komisijos reglamentas (EEB) Nr. 2388/84
1984 m. rugpjūčio 14 d.
nustatantis specialias išsamias taisykles, reglamentuojančias eksporto grąžinamųjų išmokų tam tikriems konservuotiems galvijienos produktams taikymą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Graikijos Stojimo aktu, ypač į jo 18 straipsnio 5 dalį,
kadangi Tarybos reglamentu (EEB) Nr. 565/80 [2] nustatyta, kad, atidavus pagrindinį produktą muitinei kontrolei, gali būti išmokėta grąžinamajai išmokai lygi suma, garantuojanti, kad šis produktas, jį perdirbus, bus eksportuotas iš Bendrijos;
kadangi reikėtų numatyti nuostatas dėl konservuotos galvijienos produktų, pagamintų, taikant minėtas priemones, iš Bendrijos kilmės mėsos eksporto į trečiąsias šalis;
kadangi šio reglamento nuostatos taikomos nepažeidžiant 1976 m. kovo 25 d. Tarybos reglamento (EEB) Nr. 754/76 dėl muitų režimo, taikomo prekėms, grąžintoms į Bendrijos teritoriją [3];
kadangi minėtus konservuotus produktus reimportuojant į Bendriją, turėtų būti grąžintos eksportuojant išmokėtos grąžinamosios išmokos;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento reikalavimus atitinkantiems ir į trečiąsias šalis eksportuojamiems Bendrojo muitų tarifo 16.02 B III b 1 bb subpozicijoje klasifikuojamiems konservuotiems produktams skiriama speciali grąžinamoji išmoka, jei jie yra pagaminti taikant Reglamento (EEB) Nr. 565/80 4 straipsnyje numatytas priemones.
2 straipsnis
1 straipsnyje nurodyti konservuoti produktai turi būti:
- pagaminti iš Bendrijos kilmės galvijienos,
- sudaryti iš 80 % galvijienos, išskyrus subproduktus ir riebalus, ir
- sudėti į skardines, kurių kiekvienos neto svoris yra ne didesnis kaip 500 gramų.
Be to, kiekvienoje skardinėje aiškiai matomoje vietoje įspaudžiamas reljefiškas, neužkoduotas valstybės narės, kurioje produktas buvo pagamintas, pavadinimas tos valstybės narės kalba.
3 straipsnis
Bendrojo muitų tarifo 16.02 B III b 1 bb subpozicijoje klasifikuojamus konservuotus produktus, sudėtus taip, kaip nurodyta 2 straipsnyje, reimportuojamus į Bendrijos muitų teritoriją, bet nedeklaruotus išleidimui į laisvą apyvartą pagal Tarybos reglamento (EEB) Nr. 754/76 nuostatas, kompetentinga institucija leidžia išleisti į laisvą apyvartą tik tada, kai už juos ne tik sumokami importo muitai, bet ir pateikiamas įrodymas, kad buvo grąžinta eksporto grąžinamoji išmoka. Kai išmokėtos grąžinamosios išmokos sumos neįmanoma nustatyti minėtoms institucijoms priimtinu būdu, laikoma, kad ji yra lygi šių prekių išleidimo į laisvą apyvartą deklaracijos priėmimo dieną taikytinai didžiausiai grąžinamosios išmokos sumai.
4 straipsnis
Šis reglamentas įsigalioja 1984 m. rugsėjo 10 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1984 m. rugpjūčio 14 d.